CELEX: 32018R0221
Language: el
Date: 2018-02-15 00:00:00
Title: Κανονισμός (ΕΕ) 2018/221 της Επιτροπής, της 15ης Φεβρουαρίου 2018, για την τροποποίηση του κανονισμού (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου όσον αφορά το εργαστήριο αναφοράς της Ευρωπαϊκής Ένωσης για τις μεταδοτικές σπογγώδεις εγκεφαλοπάθειες (Κείμενο που παρουσιάζει ενδιαφέρον για τον ΕΟΧ )

16.2.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 43/6
            
         ΚΑΝΟΝΙΣΜΌΣ (ΕΕ) 2018/221 ΤΗΣ ΕΠΙΤΡΟΠΉΣ
   της 15ης Φεβρουαρίου 2018
   για την τροποποίηση του κανονισμού (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου όσον αφορά το εργαστήριο αναφοράς της Ευρωπαϊκής Ένωσης για τις μεταδοτικές σπογγώδεις εγκεφαλοπάθειες
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (1), και ιδίως το άρθρο 23α στοιχείο ιγ),
   Έχοντας υπόψη τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (2), και ιδίως το άρθρο 32 παράγραφος 5,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 882/2004 καθορίζει τα γενικά καθήκοντα, τις αρμοδιότητες και τις απαιτήσεις που πρέπει να πληρούν τα εργαστήρια αναφοράς της Ευρωπαϊκής Ένωσης (ΕΕ) για τα τρόφιμα και τις ζωοτροφές, καθώς και για την υγεία των ζώων. Τα ορισθέντα εργαστήρια αναφοράς της ΕΕ απαριθμούνται στο παράρτημα VII του εν λόγω κανονισμού, στο οποίο συμπεριλαμβάνονται και εκείνα που είναι αρμόδια για τις μεταδοτικές σπογγώδεις εγκεφαλοπάθειες (ΜΣΕ).
            
         
               (2)
            
            
               Ο κανονισμός (ΕΚ) αριθ. 999/2001 ορίζει το εργαστήριο αναφοράς της ΕΕ για τις ΜΣΕ και τα ειδικά καθήκοντά του.
            
         
               (3)
            
            
               Ο ορισμός του εργαστηρίου αναφοράς της ΕΕ για τις ΜΣΕ, το οποίο βρίσκεται σήμερα στο Ηνωμένο Βασίλειο, θα τερματιστεί στις 31 Δεκεμβρίου 2018 λόγω της γνωστοποίησης του Ηνωμένου Βασιλείου σύμφωνα με το άρθρο 50 της Συνθήκης για την Ευρωπαϊκή Ένωση.
            
         
               (4)
            
            
               Είναι απαραίτητο να διατηρηθεί ένα εργαστήριο αναφοράς της ΕΕ για τις ΜΣΕ, προκειμένου να διασφαλιστεί η υψηλή ποιότητα και αξιοπιστία των τεχνικών διάγνωσης των ΜΣΕ καθώς και η ομοιόμορφη εφαρμογή τους σε ολόκληρη την Ένωση. Ως εκ τούτου, η Επιτροπή δημοσίευσε, στις 29 Μαΐου 2017, πρόσκληση υποβολής υποψηφιοτήτων για την επιλογή και τον ορισμό εργαστηρίου αναφοράς της ΕΕ για τις ΜΣΕ. Μετά την ολοκλήρωση της διαδικασίας επιλογής, η επιλεγείσα κοινοπραξία μεταξύ του Istituto Zooprofilattico Sperimentale del Piemonte, Liguria e Valle d'Aosta (IZSPLVA) και του Istituto Superiore di Sanità (ISS), με επικεφαλής το πρώτο, θα πρέπει να οριστεί ως το εργαστήριο αναφοράς της ΕΕ για τις ΜΣΕ.
            
         
               (5)
            
            
               Συνεπώς, ο κανονισμός (ΕΚ) αριθ. 999/2001 και ο κανονισμός (ΕΚ) αριθ. 882/2004 θα πρέπει να τροποποιηθούν αναλόγως.
            
         
               (6)
            
            
               Προκειμένου να αποφευχθεί τυχόν διατάραξη των δραστηριοτήτων του εργαστηρίου αναφοράς της ΕΕ για τις ΜΣΕ και να δοθεί επαρκής χρόνος στο πρόσφατα ορισθέν εργαστήριο αναφοράς της ΕΕ για να είναι πλήρως λειτουργικό, είναι σκόπιμο τα μέτρα που προβλέπονται στον παρόντα κανονισμό να εφαρμόζονται από την 1η Ιανουαρίου 2019.
            
         
               (7)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στον κανονισμό (ΕΚ) αριθ. 999/2001, στο παράρτημα X κεφάλαιο Β, το σημείο 1 αντικαθίσταται από το ακόλουθο κείμενο:
   
      
                  «1.
               
               
                  Το εργαστήριο αναφοράς της ΕΕ για τις ΜΣΕ είναι κοινοπραξία μεταξύ του Istituto Zooprofilattico Sperimentale del Piemonte, Liguria e Valle d'Aosta (IZSPLVA) και του Istituto Superiore di Sanità (ISS), με επικεφαλής το IZSPLVA:
                  
                               
                           
                           
                              
                                          Istituto Zooprofilattico Sperimentale del Piemonte, Liguria e Valle d'Aosta (IZSPLVA)
                                       
                                    
                                          Via Bologna 148
                                       
                                    
                                          10154 Torino
                                       
                                    
                                          Ιταλία
                                       
                                    
                        
                               
                           
                           
                              
                                          Istituto Superiore di Sanità (ISS)
                                       
                                    
                                          Viale Regina Elena 299
                                       
                                    
                                          00161 Roma
                                       
                                    
                                          Ιταλία».
                                       
                                    
                        
            
   Άρθρο 2
   Στον κανονισμό (ΕΚ) αριθ. 882/2004, στο παράρτημα VII μέρος I, το σημείο 13 αντικαθίσταται από το ακόλουθο κείμενο:
   
      
                  «13.
               
               
                  Εργαστήριο αναφοράς ΕΕ για τις μεταδοτικές σπογγώδεις εγκεφαλοπάθειες (ΜΣΕ)
                  Το εργαστήριο που αναφέρεται στο παράρτημα X κεφάλαιο Β σημείο 1 του κανονισμού (ΕΚ) αριθ. 999/2001».
               
            
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2019.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 15 Φεβρουαρίου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 147 της 31.5.2001, σ. 1.
   
      (2)  ΕΕ L 165 της 30.4.2004, σ. 1,